Tárgy: Tájékoztatás

**Tisztelt Szülők!**

Bizonyára Önök is értesültek arról, hogy a Kormány döntése alapján 2021. április 19-től az alsó tagozatos diákok számára visszaáll a jelenléti oktatás.

A tanulók biztonságos iskolai oktatása érdekében a 2020. március 8-át megelőző intézkedési terveknek megfelelő gyakorlatot folytatjuk. Ennek megfelelően az iskola területén kötelező a maszkviselés és a megfelelő távolságtartás. A tanulók testhőmérséklet-mérést követően léphetnek be az iskolába, a beteg gyermekeket a szülők érkezéséig elkülönítjük. Az iskolai foglalkozások szervezésében figyelembe vesszük, hogy különböző osztályokba járó gyerekek ne keveredjenek.

Kérjük, hogy beteg vagy tüneteket mutató gyermeket ne hozzanak az iskolába!

A covid-fertőzött gyermekről vagy pedagógusról azonnal jelentést teszünk a megfelelő hatóságnak..

A héten beérkezett szülői kérdésekre reagálva tájékoztatjuk Önöket arról, hogy a tanuló távolmaradásának igazolására csak a házirendben szabályozott módon van lehetőség. A távolmaradást igazoltnak kell tekinteni továbbá, ha a tanuló a szülő írásbeli kérelmére engedélyt kapott a távolmaradásra. Ha a tanuló a vírusfertőzés szempontjából veszélyeztetett csoportba tartozik tartós betegsége vagy például immunszupprimált állapota miatt, erről orvosi igazolással rendelkezik, és azt bemutatja, esetleges hiányzását igazolt hiányzásnak kell tekinteni.

A jelenléti oktatás idején a pedagógusok a tanítási órák iskolai megtartásával biztosítják a tanulók számára a tanulmányaikban való előrehaladást.

Továbbá felhívjuk a figyelmet arra, hogy az alsós diákok számára a korábban jelzett menzai igényeknek megfelelően újraindítottuk a megrendelést. Amennyiben a gyermek nem jön iskolába, a lemondást a szülőknek kell jelezni az UDmenza felületén a házirendben meghatározott ideig. A jelen helyzetre való tekintettel a 2021. április 19-ei étkezés lemondását szombat 16.00 óráig tegyék meg a felületen. A lemondás elmaradása esetén érvényesnek tekintjük az étkezés megrendelését.

Bízunk abban, hogy körültekintő, a szabályokat betartó felelős magatartással tanulóink nagy biztonságban vehetnek részt ismét a jelenléti oktatásban.

Debrecen, 2021. április 15.-

Tóvizi Erika Ilona

intézményvezető-helyettes